Il-Ħamis, 19 ta' Diċembru 2019: Id-deżert iwarrad. Fil-quddiesa tallum, fil-kappella tad-Dar Santa Marta, il-Papa uża din it-tixbiha meħuda mill-Profeta Iżaija biex ifakkarna li Alla jista' jibdel kollox, bil-gratwità, għax il-ħajja hija impossibbli fid-deżert magħmul biss mir-ramel. L-istedina tal-Papa kienet sabiex aħna nħarsu dil-gratwità għax it-tifsira tad-dnub hi li aħna rridu nsalvaw lilna nfusna. Fiż-żmien ta' stennija għall-Milied, il-Liturġija tqiegħed quddiemna żewġ deżerti, jew aħjar żewġ nisa ħawlija: Eliżabetta u omm Sansun. L-istorja ta' Eliżabetta tfakkarna wkoll fl-istorja ta' Abraham u Sara. L-isterilità hija deżert għax mara ħawlija tibqa' mingħajr dixxendenti. Iżda ż-żewġ nisa huma bnedmin ta' fidi, il-fiduċja tagħhom hi fil-Mulej. It-tnejn li huma jnisslu u jagħtu l-ħajja. Dan miraklu?, staqsa l-Papa. Le, hu xi ħaġa aktar: huwa l-bażi, huwa l-pedament tal-fidi tagħna. It-tnejn li huma jnisslu għax Alla jista' jibdel kollox, anke l-liġijiet tan-natura. Alla għandu s-setgħa li bil-Kelma tiegħu jiftaħ it-triq. Ir-rigal t'Alla huwa l-gratwità. Il-ħajja ta' dawn iż-żewġ nisa hi espressjoni tal-gratwità ta' Alla. Aħna ma nistgħu qatt naħsbu li nistgħu nsalvaw lilna nfusna; kollox hu grazzja. San Ġwann il-Battista u Sansun huma simboli ta' dil-gratwità tas-salvazzjoni. Dawn iż-żewġ persuni huma l-'gratwita ta' Alla', anzi s-simbolu tal-gratwità li biha ksibna s-salvazzjoni. Għax ħadd ma jista' jsalva lilu nnifsu. Il-Mulej biss isalva. Hu biss għandu s-setgħa jeħlisna mill-miżerji tagħna, mill-atroċitajiet. Jekk nieqes mill-fiduċja li s-salvazzjoni hi gratwita, ma tistax issalva. Iżda jeħtieġ ikollna l-fidi u din ukoll hi don ta' Alla. Ħadd minna ma jistħoqqlu jsalva! 'Jiena nitlob, insum ....' Iva, sewwa tagħmel, imma jekk dan kollu ma jinbitx minn dil-gratwità ta' Alla, ikun kollu ta' xejn. Aħna sterili. Ilkoll. Sterili għall-ħajja tal-grazzja, sterili għas-sema, sterili biex inisslu l-qdusija. Hemm biss il-gratwità. Huwa għalhekk li aħna ma nistgħux niftaħru li aħna ġusti. jien Kattoliku, immur il-quddies il-Ħadd, membru f'din l-għaqda.' Għidli, staqsa l-Papa, b'daqshekk inti qed tixtri s-salvazzjoni? Taħseb li dan se jsalvak? Ikun għajnuna għalik biex issalva dment li inti temmen fil-gratwità tad-don ta' Alla. Kollox huwa grazzja. Għalhekk aħna msejħin biex naduraw lil Alla u niżżuh ħajr għal tant 'grazzja'. Iż-żewġ nisa li ltaqjna magħhom fil-Liturġija tal-ġurnata jwelldu trabi li kellhom ikunu kbar fl-istorja. Sansun, bniedem ta' taqbid u b'saħħtu, wara li ħeles lill-poplu mill-Filistin, 'forsi ma tantx ta kas tar-rigal gratwit li kien irċieva' u għamel żball, waqa' f'idejn mara li bigħetu lill-Filistej. Imma nidem. Il-Papa fakkar l-istorja ta' Sansun biex jurina li aħna lkoll midinbin u d-dnub hu li aħna ma nindukrawx il-gratwità. Jien konxju li d-dnub hu li ma nindukrax il-gratwità?, staqsa l-Papa. Meta mmur inqerr, x'nagħmel? Ngħid dnubieti bħall-pappagall, jew ngħidhom għax inħoss li rriskjajt li nitlef il-gratwità biex ikolli xi ħaġa tiegħi? Biex nindukraw il-gratwità rridu niftakru f'Sansun: magħżul, twajjeb, li lejn tmiem ħajtu żelaq, imma reġa' qam. Aħna nistgħu niżolqu u naħsbu li nistgħu nsalvaw lilna nfusna. Dan huwa d-dnub. F'dal-jiem ta' tħejjija għall-Milied infaħħru lill-Mulej għall-gratwità tal-ħajja, għal dak kollu li jtina b'xejn. Kollox huwa grazzja. Għalhekk għandna neżaminaw lilna nfusna biex nifhmu jekk aħna nindukrawx dil-gratwità jew jekk inqegħduhiex f'riskju bid-dnubiet tagħna. Miġjub għall-Malti mit-Taljan minn Joe Huber
Il-Papa f'Santa Marta: Id-deżert iwarrad bis-saħħa tal-Mulej